ועדת החינוך, התרבות והספורט, כנסת 18, פרוטוקול מספר 638, 2012-06-11 09:30

אלכס מילר: שלום, אני פותח את ישיבת הוועדה.

אלכס מילר: מי מייצג את המכללה?

רענן הר-זהב: המכינה האקדמית "רום פרט" היא מכינה יוצאת דופן בנוף הישראלי.

רענן הר-זהב: למעשה, היא המכינה היחידה בארץ המיועדת כל כולה לתלמידים בעלי לקויות למידה והפרעות קשב חמורות.

רענן הר-זהב: אין מכינה שעושה את מה ש"רום פרט" עושה.

רענן הר-זהב: זו מכינה שעובדת 23 שנה.

רענן הר-זהב: כל הגורמים יסכימו שהיא מוצלחת מאוד.

רענן הר-זהב: בין 40% ל-50% מהבוגרים שלה משתלבים במערכת ההשכלה הגבוהה, וצריך לקחת בחשבון שזו אוכלוסייה מוחלשת ביותר: לא רק שמדובר בבעלי לקויות למידה והפרעות קשב חמורות, אלא שהם גם באים מהשכבות הסוציו-אקונומיות הנמוכות ביותר.

רענן הר-זהב: 95% מהאוכלוסייה מוגדרים כראויים לקידום, ונשלחים אליה גם ממשרד הביטחון – אגף השיקום וצה"ל.

רענן הר-זהב: למעשה, זו מכינה יוצאת דופן בנוף של מדינת ישראל, והיא מוצלחת ביותר.

רענן הר-זהב: מה הבעיה שנוצרת כיום?

רענן הר-זהב: בחודש דצמבר 2010 פורסם דוח של ועדה ציבורית, שנקראת "ועדת אריאב", בראשה עמד ירום אריאב מהאוצר.

רענן הר-זהב: זו היתה ועדה ציבורית שבחנה את נושא המכינות הקדם אקדמיות.

רענן הר-זהב: היא הגיעה לכמה המלצות.

רענן הר-זהב: אחת ההמלצות היתה לעודד את המכינות הקדם אקדמיות בישראל.

רענן הר-זהב: היא תמכה במכינות בגרותיות, כמו המכינה הזו.

רענן הר-זהב: למעשה, הבוגרים של המכינה הזו הולכים ועושים את בחינות הבגרות הרגילות.

רענן הר-זהב: היא המליצה במיוחד לטפל באוכלוסיות מוחלשות, בדיוק כפי שהמכינה הזו עושה.

רענן הר-זהב: הוועדה גם המליצה שיקום צוות בין-משרדי לטיפול בנושא.

רענן הר-זהב: הממשלה אמצה את החלטות ועדת אריאב, ויש החלטת ממשלה 30/62 שמאמצת את ההחלטות.

רענן הר-זהב: פתאום, ות"ת החליטה, ביוזמתה, לקחת את העניין לטיפול בלעדי שלה.

רענן הר-זהב: זה נכון שהדוח של ועדת אריאב אמר, שבהמשך הדרך ות"ת תרכז את את הפעילות ביחד עם המשרדים האחרים.

רענן הר-זהב: פה, במקום הצוות הבין-משרדי: משרד האוצר, משרד החינוך, משרד הביטחון וות"ת, החליטה ות"ת שהיא קובעת את הכללים.

רענן הר-זהב: היא קבעה כלל שעומד בניגוד להמלצות של ועדת אריאב, שאומצו על ידי הממשלה.

רענן הר-זהב: היא קבעה שלא יהיו יותר מכינות מחוץ למוסדות להשכלה גבוהה.

רענן הר-זהב: כלומר, מכינות קדם אקדמיות יהיו רק בתוך מוסד להשכלה גבוהה.

רענן הר-זהב: המשמעות מבחינת "רום פרט" ועוד מספר מכינות, שזה למעשה מסיים את פעילותן.

רענן הר-זהב: ועדת ירום אריאב לא המליצה את זה.

רענן הר-זהב: להפך, היא הדגישה שיש לפתח גם את המכינות האלה.

רענן הר-זהב: אנחנו ניסינו להידבר עם הות"ת והמל"ג.

רענן הר-זהב: אני שלחתי פנייה כבר בסוף חודש אפריל, אבל לא קיבלתי כל תגובה.

רענן הר-זהב: נודע לי, שמחר המועצה להשכלה גבוהה הולכת להצביע על נושא המכינות הקדם אקדמיות.

רענן הר-זהב: כלומר, לאמץ את המתווה שות"ת הציעה בפניה.

רענן הר-זהב: זאת הבעיה שבפניה אנחנו נמצאים היום.

רענן הר-זהב: יש פה מפעל בלתי רגיל, שיש בו מאות תלמידים מהאוכלוסיות הכי מוחלשות, יש בו צוות שעובד, והולכים עכשיו לחסל את המפעל היפה הזה בגלל איזשהו כלל שהוועדה הציבורית המליצה הפוך ממנו.

רענן הר-זהב: מטריד אותנו מאוד שות"ת קובעת את המתווה, כאשר ההרכב של ות"ת הוא רק מוסדות להשכלה גבוהה.

רענן הר-זהב: כלומר, יש פה אינטרס מובנה לקחת את כל העוגה הזו ולהעביר רק למוסדות להשכלה גבוהה.

רענן הר-זהב: מבחינה עניינית - אין בכך טעם ענייני, וזה לא עולה בקנה אחד עם ההמלצות שאומצו על ידי הממשלה.

רענן הר-זהב: לכן, פנינו לוועדת החינוך, ואנחנו מבקשים את התערבותה כדי שהמסגרת הזו תוכל להמשיך להתקיים.

ישראל אייכלר: אני לא אחזור על אותם דברים שאמר רענן, אבל אני רוצה להדגיש שהמכינה הזו הוקמה כבר ב-1989.

ישראל אייכלר: כל השנים האלה המכינה היתה תחת פיקוח של האגודה לקידום החינוך, ובהמשך על ידי חברת מרמנט.

ישראל אייכלר: בחישוב גס, אני יכול לומר שהיו אלפי תלמידים, שאילולא התיקון הלימודי שנתנו להם הם לא היו מגיעים לתעודת בגרות ולימודים אקדמיים.

ישראל אייכלר: יש לנו פה תלמיד, שהייתי מבקש שידבר ויתאר את מה שהוא עבר כדי להיות היום סטודנט במכללה.

ישראל אייכלר: אני רוצה להדגיש, שמדובר באוכלוסייה הבעייתית והקשה ביותר.

ישראל אייכלר: זו אוכלוסייה שלולא ההתערבות לא תגיע לאוניברסיטה או למכללה.

ישראל אייכלר: מדובר גם בליקויי למידה וגם בכאלה הסובלים מבעיות קשב וריכוז, וכן אוכלוסייה המגיעה משכבות סוציו-אקונומיות נמוכות.

ישראל אייכלר: הרבה פעמים מדובר גם בנכי צה"ל ונכי המוסד לביטוח לאומי.

ישראל אייכלר: זו באמת אוכלוסייה שצריכה טיפול ייחודי.

ישראל אייכלר: הם לא יכולים להשתלב במאסה גדולה.

ישראל אייכלר: הם חייבים את הטיפול האישי, וזה מה שאנחנו נותנים כבר הרבה מאוד שנים.

ישראל אייכלר: אני חושש מאוד, שכל המהלך הזה יותיר הרבה אנשים מחוץ למסגרת חינוכיות שהם היו יכולים להיות בה.

אלכס מילר: נציגת מל"ג, האם את מכירה את הסוגיה?

מגי קורן: לפני כן, אני רוצה לתקן משהו שאמר ד"ר וינקלר.

מגי קורן: אני מנהלת האגף לחינוך מבוגרים במשרד החינוך.

מגי קורן: כיום, המכינות נמצאות בפיקוח ובאחריות של האגף לחינוך מבוגרים במשרד החינוך ולא באחריות חברת מרמנט.

מגי קורן: חברת מרמנט היא זכיינית של משרד החינוך לצורך הבקרה והתפעול.

מגי קורן: כעת, האחריות עדיין באגף לחינוך מבוגרים.

מגי קורן: משום כך, שלחתי אליכם מכתב לפני כשבוע, שבו הודעתי שעד קבלת המתווה – כי עדיין לא הוחלט סופית על המעבר אל המל"ג וות"ת - המכינה תוכל לקיים את אותם מסלולים דו שנתיים.

אלכס מילר: ואם זה מתקבל מחר?

אלכס מילר: מה עשיתם בכך?

אלכס מילר: מחרתיים תסגרו.

מגי קורן: עכשיו זה נמצא בשלב המעבר.

מגי קורן: זה תלויי בהחלטות שיתקבלו.

אלכס מילר: האם יש למשרד החינוך המלצה בסוגיה הזו?

מגי קורן: לא.

מגי קורן: אנחנו בעניין הזה היינו בצוות הבין-משרדי.

אלכס מילר: כלומר, אם היא תהיה או לא תהיה – לא איכפת לכם.

מגי קורן: לא הייתי מתנסחת כך.

מגי קורן: במקרה שלנו, אני מוכרחה לומר שאנחנו עבדנו שנים רבות עם ד"ר וינקלר בכל התוכניות שלנו להשלמת השכלה למבוגרים, מרמה של אנאלפביתים עד תג"ת-לימודי תעודת גמר תיכון.

מגי קורן: אנחנו עובדים עם אותן אוכלוסיות, שחלק גדול מהן הם ליקויי למידה.

מגי קורן: אנחנו נעזרנו בשירותים שלהם, ואנחנו עבדנו בשיתוף פעולה.

מגי קורן: לגבי המכינה הקדם-אקדמית - זה דיון מהותי שדנים בו, ועדיין לא התקבלו החלטות סופיות.

אלכס מילר: נציגת מל"ג, אנחנו דנים כרגע על המכינה הקדם אקדמית.

אלכס מילר: שמענו שהמלצת הות"ת למועצה להשכלה גבוהה, לקבוע שמכינות קדם אקדמיות יהיו רק תחת קורת גג של מוסדות אקדמאים, מוציאה את המכללה הזו מחוץ לפעילות וגורמת לכך שלא תהיה לה זכות קיום בעקבות ההחלטה הזו.

אלכס מילר: לפי מה שאנחנו מבינים, צריכה להתקבל החלטה במל"ג בעקבות ההמלצה של ות"ת.

אלכס מילר: אנחנו נשמח לשמוע, איך אנחנו מגיעים למצב כזה, בעקבות החלטות יבשות שיש להן השלכות רוחב על מוסדות שעובדים שנים רבות, ללא כל התחשבות.

אלכס מילר: האם יש איזושהי התחשבות,שנשמע עליה כאן, שתבטיח את קיומו של המוסד?

- כהן: מעבר המכינות למועצה להשכלה גבוהה טרם הושלם.

- כהן: העניין בתהליך, ואנחנו בדיאלוג עם השותפים שלנו: הקרן לחיילים משוחררים ומשרד החינוך.

- כהן: הרעיון בהעברת המכינות למועצה להשכלה גבוהה, הוא כדי להבטיח את הפעילות שלהן תחת כפיפה אקדמית ולהעלות את הרמה האקדמית.

- כהן: התוצאות היום הן לא סימפטיות.

- כהן: כאשר מסתכלים על אחוז המתקבלים למוסדות להשכלה גבוהה מקרב בוגרי המכינות, רואים שיש היום בעיה אמיתית.

אלכס מילר: האם יש לך קצת נתונים?

- כהן: כן.

- כהן: כיום פחות מ-50% מבוגרי המכינות הקדם אקדמאיות ממשיכים לאקדמיה.

יהודית גידלי: לאילו מכינות את מתייחסת?

- כהן: כל המכינות במדינת ישראל.

- כהן: אני מדברת על ממוצע ארצי.

- כהן: אם ננסה למקד את זה: באוניברסיטאות מדובר על כ-60% מעבר.

- כהן: במכללות מדובר על 40%, ובמכללות להכשרת עובדי הוראה פחות מ-30% מבוגרי המכינה ממשיכים ללימודים אקדמיים.

- כהן: מבחינתנו, המעבר אלינו יצטרך להיות מלווה ברפורמה אקדמית, כדי להעלות את האיכות של המכינות.

אלכס מילר: יש הבדל בין מעבר של המכינות למועצה להשכלה גבוהה, לבין החלטה שרק מכינות תחת אוניברסיטאות הן אלו שיוכלו לפעול.

אלכס מילר: אלה שני דברים שונים.

- כהן: לא רק תחת אוניברסיטאות.

אלכס מילר: אתם מוציאים את הסוגיה הזו ממשרד החינוך, ומעבירים אותה למועצה להשכלה גבוהה.

אלכס מילר: מבחינת המוסדות הקיימים היום – מה עתידם, איך תהיה ההתייחסות אליהם?

- כהן: כיום יש 45 מכינות קדם אקדמאיות, כאשר שתיים מהן לא פועלות במסגרת מוסד להשכלה גבוהה.

אלכס מילר: זאת ועוד אחת.

- כהן: זאת ועוד אחת.

- כהן: כדי להעלות את הרמה האקדמית של המכינות וכדי לאפשר לתלמידים לקבל מענה איכותי וראוי, שיפתח בפניהם דלתות לעולם האקדמי, אנחנו רוצים ללכת למתווה אקדמי- תקציבי שונה ממה שקיים היום.

- כהן: זה לגבי כל המכינות.

אלכס מילר: רענן, מה אחוז המעבר למוסדות אקדמיים אצלכם?

רענן הר-זהב: ראשית, צריך לזכור שמדובר באוכלוסייה ברמה הנמוכה ביותר.

רענן הר-זהב: אנחנו מדברים על ליקויי למידה, בעלי בעיות קשב וריכוז ואוכלוסייה ממעמד סוציו-אקונומי בדירוג הנמוך ביותר.

רענן הר-זהב: מתוכם בין 40% ל-50% מתקבלים למוסדות אקדמיים.

רענן הר-זהב: זו נחשבת הצלחה אדירה, משום שזו לא אוכלוסייה רגילה הנמצאת במוסדות האקדמיים.

רענן הר-זהב: מדובר באוכלוסייה שלא נמצאת שם – אוכלוסייה שאין לה מענה שם, שאף אחד לא נותן לה היום מענה.

רענן הר-זהב: למעשה, ועדת אריאב, שעל בסיסה אתם אמורים לפעול, קבעה שכל המכינות יצטרכו לעמוד ברף אחיד שניתן לבדיקה – תעודת הבגרות.

רענן הר-זהב: את זה אתם ביטלתם.

רענן הר-זהב: אנחנו מכינה בגרותית.

רענן הר-זהב: איזו בעיה יש עם הרמה שלנו?

- כהן: אלה טענות לא נכונות.

- כהן: אנחנו לא ביטלנו כלום.

- כהן: אנחנו הולכים למתווה, שיכלול גם מכינות בגרותיות וגם מכינות ייעודיות.

- כהן: לא ביטלנו שום דבר.

- כהן: המתווה שלנו עוד לא עבר את כל האישורים של הגופים המנהלים, ולכן אני לא רוצה גם להרחיב לגביו.

רענן הר-זהב: אבל מחר יש דיון במל"ג על זה.

- כהן: אחרי שיתקבלו החלטות במל"ג, אנחנו נשמח להרחיב על המתווה.

- כהן: לשאלתך- המכינות הבגרותיות בוודאי לא מתבטלות.

רענן הר-זהב: האם "רום פרט" תוכל להמשיך להתקיים כמו שהיא מתקיימת היום?

- כהן: אתה שואל שאלה שאין לי עליה תשובה.

רענן הר-זהב: זאת השאלה של הדיון.

- כהן: אנחנו מעוניינים שכל המכינות תהיינה באחריות מוסד אקדמי ותפעלנה בקמפוס ראשי.

רענן הר-זהב: בקיצור, לא תהיה קיימת "רום פרט".

- כהן: זה לא אומר שלא תהיה קיימת "רום פרט".

אלכס מילר: האם כל הרפורמה הזו היא רק בשביל שתי מכינות?

- כהן: ממש לא.

אלכס מילר: אבל את אומרת שרק שתיים הן מחוץ למוסדות האקדמיים.

- כהן: זה לא קשור.

- כהן: הרפורמה היא רפורמה כוללת, המתייחסת לסוגי מסלולים, תמהיל הצוות המלמד במכינות ולהכרה הדדית בין מכינות.

- כהן: הרפורמה היא רפורמה כוללת לגבי כל המכינות הקדם אקדמיות.

אלכס מילר: האם יש התייחסות לסוגיה של ליקויי למידה בהמלצות של ות"ת?

- כהן: לגבי לקויות למידה באופן ספציפי, לא.

- כהן: אנחנו מעוניינים שהמכינות תהיינה באחריות מוסד אקדמי ותפעלנה בקמפוס ראשי.

- כהן: אנחנו ניתן זמן להתארגנות, כדי שמכינות שכיום לא פועלות באחריות של מוסד אקדמי תוכלנה לחבור למוסד אקדמי.

אלכס מילר: אבל את מבינה, שאם לא תהיה מסגרת ייחודית לליקויי למידה והכל יפעל לפי המנגנון שעליו את כרגע מדברת, אז סבירות גדולה מאוד שבגלל כל המהלך שיזמתם, בשביל להעלות את אחוזי הכניסה מהמכינות למוסדות להשכלה גבוהה, המוסדות ימצאו דרך שלא להכניס דווקא את החלשים עם בעיות כאלה ואחרות, וזה כדי לא להוריד את האחוזים.

אלכס מילר: האם תקבעו שם תקן או דרך לאפליה מתקנת?

- כהן: אנחנו בהחלט לקחנו את העניין הזה בחשבון.

- כהן: המתווה שלנו מתייחס באופן מאוד מפורט לאוכלוסיות ייחודיות.

אלכס מילר: אבל אתם עדיין לא הבאתם את התקנות של ליקויי למידה לכאן.

אלכס מילר: במשך כבר למעלה משנה אתם דנים על כך.

אלכס מילר: אין לכם אפילו מנגנון בדיקה והתייחסות לכך במוסדות שלכם.

אלכס מילר: תקנות מל"ג עוד לא הגיעו לאישור ועדת החינוך.

אלכס מילר: זה עדיין ביניכם לבין משרד המשפטים.

- כהן: התקנות של לקויות למידה לא מעוכבות במל"ג.

אלכס מילר: מה זה משנה?

אלכס מילר: אם אתם לא מצליחים להתקדם עם הסוגיה הזו, מה זה משנה?

- כהן: תקנות של ליקויי הלמידה לא מעוכבות במל"ג.

- כהן: יש משרדים אחרים שיש שם קשיים.

אלכס מילר: אותי לא מעניין מה שקורה ביניכם לבין משרד המשפטים.

אלכס מילר: מה שמעניין אותי, הוא מתן כל האפשרויות לסטודנטים פוטנציאליים להיכנס למערכת ההשכלה הגבוהה.

אלכס מילר: אם יש היום ייחודיות של מוסד המטפל בלקויות למידה, אתם צריכים לבוא ולבחון את העניין, גם מבחינת האחוזים וגם מבחינת הטיפול.

אלכס מילר: כרגע אין לכם מענה מובהק, כך שאתם יכולים להבטיח את הטיפול בכל אותם אלה שנמצאים כיום במוסדות האלה ועתידים להיות שם.

אלכס מילר: אתם לא יכולים לעשות מהלך, ורק אחר כך לחשוב על התוצאות.

- כהן: מכינת "רום פרט" היא מכינה מאוד חשובה, מבחינתנו.

- כהן: אנחנו בהחלט לא מקלים ראש בתפקיד החברתי שלה.

- כהן: אנחנו נשב איתם ברגע שהעניין יעבור אלינו, כדי לקבוע את תהליך המעבר שלהם אלינו, וננסה למצוא פתרונות מיטביים כדי שהמכינה לא תיפגע.

אלכס מילר: אני כבר אומר לכם, שוועדת חינוך לא תיתן לכם גיבוי לכל החלטה, כאשר אין עדיין מתווה מסודר לטיפול באותן הבעיות בהן המוסד הזה מטפל.

אלכס מילר: מבחינתנו, אנחנו רואים כניסה לרפורמה מסוימת, כאשר מתוך 45 מכינות מדובר על שתיים.

אלכס מילר: בנוגע לשינויים פנימיים והרמה שאתם רוצים להוביל - אני במקומכם הייתי עושה את זה הרבה יותר פשוט.

אלכס מילר: במקום לעשות רפורמות, שאתם מסתבכים בגללן עם משרד המשפטים בנוגע לסוגיות כאלה ואחרות, קחו את המוסדות שיש לכם איתם בעיה ותטפלו בהם.

אלכס מילר: אם יש מוסדות בהם יש בעיה מבחינת הרמה, ששם יש 30% מעבר, תטפלו בהם.

אלכס מילר: את אומרת שבאוניברסיטאות אחוז המעבר הוא 60%.

אלכס מילר: אם יש מוסד שמטפל אך ורק בלקויי למידה ואחוז המעבר שם הוא בין 40% ל-50%, המצב הוא חיובי.

- כהן: מערך המכינות הוא מערך מאוד מורכב.

- כהן: אי אפשר להקל בו ראש.

- כהן: הוא מאוד מורכב.

אלכס מילר: בגלל זה אתם נמצאים במקומות שמטפלים בבעיות מורכבות.

- כהן: בגלל זה אנחנו מעוניינים לפתור כשלים שהיום קיימים.

אלכס מילר: אני חושש, שבסופו של דבר יקרה שרציתם כמה שיותר טוב - וכרגיל - נמצא את המוסדות נסגרים, נמצא את עצמנו במצב של כיבוי שריפות, תלונות של תלמידים שלא מצליחים להיכנס למכינות כאלה ואחרות בגלל שיש בעיה עם תנאי הקבלה.

אלכס מילר: המוסדות יעבדו על האחוזים ולא על הרציונאל – לטפל בסטודנטים החלשים.

אלכס מילר: כאשר את מגיעה לכאן ואומרת: "המצב הוא לא סימפטי, ואחוזי הכניסה למוסדות להשכלה גבוהה מאותן המכינות הוא קטן", אז את מבינה, שהדבר הבא שיעשו הוא לאתר דווקא את אלה בשביל להעלות את האחוזים ולהוריד את המועצה להשכלה הגבוהה מהראש שלהם, כדי שלא תבוא עם סנקציות או קריטריונים.

- כהן: אני רוצה לתקן אותך.

- כהן: המסקנה הזו לא נכונה.

- כהן: המועצה להשכלה גבוהה השקיעה מאות שעות בחודשים האחרונים, כדי לדון בנושא המכינות.

- כהן: זה נושא מאוד מורכב.

- כהן: יש לנו שתי מטרות: להעלות את הרמה האקדמית, ולהגדיל את הטיפול באוכלוסיות חלשות במכינות הקדם אקדמיות.

- כהן: אנחנו יודעים שיש כאן שני יעדים, שהם לאו דווקא הולכים בנתיב אחד.

- כהן: לכן, במתווה אנחנו מציעים דרכים להשיג את שני היעדים האלה במקביל: לא רק שלא לוותר על האוכלוסיות החלשות, אלא להגדיל את הטיפול באוכלוסיות החלשות, לקבל יותר אוכלוסיות חלשות למכינות.

- כהן: אנחנו מוצאים את התמריצים כדי לעשות את זה, גם אקדמית וגם תקציבית.

- כהן: אחרי שהמתווה יאושר, נוכל לדבר ולפתוח אותו.

- כהן: הנושא של אחריות אקדמית זה סעיף אחד במתווה של 30 סעיפים.

אלכס מילר: למה מתייחסים אותם 30 הסעיפים, לרמת המרצים, לחומר הנלמד, למנגנון עבודה מול המוסדות?

אלכס מילר: למה הם מתייחסים?

אלכס מילר: אני שמעתי ממך, שהבעיה העיקרית, שבגללה יש המלצות ודיונים, היא אחוזי הכניסה.

אלכס מילר: מדובר באותם אנשים חלשים שצריך לטפל בהם.

אלכס מילר: לא מדובר על אנשים חזקים שצריכים להשתלב.

אלכס מילר: אנחנו מדברים על אנשים חלשים, שנמצאים במכינות וצריכים להתקבל למוסדות להשכלה גבוהה.

- כהן: האנשים האלה לנגד עינינו.

אלכס מילר: הם כבר שם.

אלכס מילר: לא צריך לחפש אנשים חדשים שהם חלשים.

אלכס מילר: הם כבר שם, וצריך לטפל בהם.

אלכס מילר: יש בעיה עם הטיפול, וצריך לבחון מה צריך לעשות בשביל שהאחוזים של אותם החלשים שכרגע נמצאים יהיו גבוהים יותר.

אלכס מילר: אני חושש, שבסופו של דבר המוסדות להשכלה גבוהה יפעלו כדי להעלות את האחוזים בשביל לעמוד בקריטריונים של הרפורמה שאתם עושים, וזה יהיה על חשבון החלשים.

אלכס מילר: זו דוגמא שבגללה קמו מוסדות על אזוריים במערכת החינוך, כאשר ראשי הערים ניסו בדרך הזו להוציא מתוך שטחם את התלמידים החלשים וכך להעלות את אחוזי הזכאות לבגרות.

אלכס מילר: ברגע שאותם כפרי נוער הפכו להיות מוסדות יוקרתיים ודווקא החזקים הלכו לשם, נעלו את השערים של אותן הערים בשביל שהתלמידים לא יעברו.

אלכס מילר: אנחנו מכירים את השיטות האלה.

אלכס מילר: מזה אני חושש.

אלכס מילר: בסופו של דבר, בשביל לעמוד בקריטריונים שלכם, זה יהיה מפעל בשביל להשיג את ה-60%-65%, וזה יהיה על חשבון החלשים.

- כהן: אני חושבת שעניתי על זה.

- כהן: יש לנו שני יעדים ולא יעד אחד.

- כהן: העניין של להעלות את הרמה האקדמית הוא יעד אחד, אבל אנחנו לא מוותרים על האוכלוסיות החלשות.

- כהן: מבחינתנו, אין סתירה.

- כהן: אפשר לקבל אוכלוסיות חלשות, אפשר לטפל בהן, ואנחנו נתמרץ ונעודד את זה.

- כהן: הסיפור של אוכלוסיות חלשות זכה לדיונים רבים אצלנו.

רענן הר-זהב: איך הוא זכה לדיונים רבים, שלאף אחד מהם אנחנו לא הוזמנו?

- כהן: הנושא של אוכלוסיות ייחודיות ושל אוכלוסיות מוחלשות מקבל מענה במתווה החדש שלנו.

- כהן: אנחנו הולכים לשני נתיבים: נתיב של העלאת רמה אקדמית, ונתיב שני של טיפול מוגבר באוכלוסיות מוחלשות.

אלכס מילר: זה נראה מאוד בעייתי, בעייני.

אלכס מילר: מצד אחד - לבוא ולעשות רפורמה כללית, שבעקבותיה רק שניים מתוך 40 נמצאים תחת הכותרת.

אלכס מילר: אני לא יודע מה הסיפור של המוסד השני.

אלכס מילר: האם יש לו גם איזושהי ייחודיות?

רענן הר-זהב: כן.

רענן הר-זהב: זה מוסד שנקרא "אור מאופיר", והוא מיועד לאוכלוסייה האתיופית – אוכלוסייה מוחלשת גם כן.

רענן הר-זהב: למעשה, שני המוסדות האלה מיועדים לאוכלוסייה מוחלשת.

רענן הר-זהב: כאשר שאלת את נציגת המל"ג, האם הם פיתחו פתרון לאוכלוסיות עם לקויות למידה, היא אמרה לא.

רענן הר-זהב: עכשיו היא אמרה: "חשוב לנו הנושא של אוכלוסיות מוחלשות".

- כהן: לא אמרתי לא.

- כהן: אל תכניס לי מילים לפה.

רענן הר-זהב: איתנו, הגוף המרכזי המטפל באוכלוסיות מוחלשות, לא טרחו לשבת.

רענן הר-זהב: להם אין מידע עצמאי.

רענן הר-זהב: אנחנו הגוף המאגד את כל הידע בתחום.

רענן הר-זהב: אנחנו מטפלים באוכלוסייה הכי חלשה.

רענן הר-זהב: איתנו לא ישבו, אבל למסקנות הם הגיעו.

רענן הר-זהב: אגב, להגיע למידע אצלם זה כמעט בלתי אפשרי.

רענן הר-זהב: כפי שאמרתי קודם, זה סותר את המלצות ועדת אריאב.

רענן הר-זהב: ועדת אריאב אמרה: ללכת עם המכינות הבגרותיות, להכיר בכולן, ולטפל במיוחד באוכלוסיות האלה שאנחנו מטפלים בהן.

רענן הר-זהב: עם כל הכבוד, זה גוף המייצג את המוסדות האקדמיים בלבד.

רענן הר-זהב: אין בו ייצוג חיצוני.

רענן הר-זהב: יש פה הרבה תקציבים.

רענן הר-זהב: החשש שלנו, שחוטבים עצים, יעופו פה שבבים ואנחנו ניעלם מהמפה, כאשר אנחנו היחידים שמטפלים באוכלוסייה הזו.

רענן הר-זהב: אולי אדוני יסכים, שבוגר שלנו יאמר כמה מילים, כדי שיובן על מה מדובר.

- כהן: רענן, לצערי אתה אומר דברים לא נכונים.

- כהן: אנחנו לא פגענו במכינות הבגרותיות.

- כהן: המכינות הבגרותיות תמשכנה לפעול.

- כהן: אני לא יודעת מאיפה אתה לוקח את הנתונים האלה, אך הם שגויים.

רענן הר-זהב: האם אתם הבטחתם את הקיום שלנו?

- כהן: אנחנו נשב אתכם ברגע שהנושא יעבור אלינו.

- כהן: אגב, ייתכן שהמכינות בכלל לא תעבורנה אלינו.

- כהן: בהנחה שהן תעבורנה אלינו, אנחנו נשב עם מכללת "רום פרט", נדון באשר למתווה מעבר, ונראה מה אפשר לעשות.

- כהן: בכל מקרה יתקיים שימוע למוסד, כדי לשמוע את דעתכם ולקבל את חוות דעתכם.

- כהן: אנחנו מעוניינים לנסות ולפתור את הבעיה.

- כהן: אנחנו בהחלט לא מתעלמים ממנה.

רענן הר-זהב: למה עושים את זה בדיעבד.

רענן הר-זהב: מחר תקבלו החלטה במל"ג, ואחר כך לכו תשנו את ההחלטות של עצמכם.

- כהן: אנחנו חושבים, שאפשר להגיע למתווה ראוי, שיאפשר את פעילות המכינות הקדם אקדמיות במדינת ישראל באופן איכותי ונכון יותר.

- כהן: אני מקווה, שזה לטובת כל תלמידי ישראל.

רענן הר-זהב: "רום פרט" היא מכללה איכותית.

- כהן: אני לא אומרת לרגע שלא.

- כהן: שלא תבין מדבריי אחרת.

- כהן: אין לי שום הערה ספציפית לגבי מכללת "רום פרט".

- כהן: בהחלט לא.

רענן הר-זהב: אני מבין, שבתוך המוסדות להשכלה גבוהה היו מכינות, בעיקר לא בגרותיות, שעשו בחינות פנימיות ולכן לא היתה אחידות.

רענן הר-זהב: זה להבדיל מ"רום פרט" שעושה מכינות בגרות.

רענן הר-זהב: יש לה תו תקן של בגרות.

רענן הר-זהב: הדבר המינימאלי שהיה צריך לעשות, זה לבדוק אותה, לראות אם היא ברמה – וכולנו יודעים שהיא ברמה מעולה – ולאפשר לה להתקיים.

- כהן: ברגע שהמכינות תעבורנה לות"ת, אנחנו נשב עם מכינת "רום פרט", כדי לקבוע את תהליך המעבר.

מגי קורן: אני ממליצה לא לעשות חיבור בין ליקויי למידה לאוכלוסיות מוחלשות.

מגי קורן: בעלי ליקויי למידה הם בעלי צרכים ייחודיים שצריכים לתת להם מענה, אבל הם לא בהכרח אוכלוסייה מוחלשת.

מגי קורן: זה לא חייב להיות.

מגי קורן: אני הייתי מפרידה את החיבור הזה.

מגי קורן: אוכלוסיות מוחלשות כן מקבלות מענה.

אלכס מילר: נציגת התאחדות הסטודנטים, בבקשה.

רוני שפירא: אני מצטרפת לדברייך ואומרת: אוכלוסיית סטודנטים ליקויי למידה היא אוכלוסייה של סטודנטים שווי זכויות.

רוני שפירא: מגיע להם לרכוש השכלה גבוהה, בדיוק כמו לכל אדם אחר.

רוני שפירא: אנחנו חברים במל"ג, ואני מברכת על המתווה החדש, אבל אני הייתי רוצה לוודא ולהיות בטוחה שיימצא פתרון לאותם סטודנטים.

רוני שפירא: חה"כ מילר אמר נכון: כיום למוסדות להשכלה גבוהה אין תקנות עבור סטודנטים לקויי למידה.

רוני שפירא: איך את מצפה שהם יידעו להפעיל מכינות שימצאו פתרון לסטודנטים האלה, אם לסטודנטים שלומדים בהם הם לא יודעים למצוא פתרון?

רוני שפירא: יכול להיות שבמכללת "רום פרט" יש צוות שיודע לתת מענה אחר, שהמוסדות הקיימים היום לא יודעים לתת.

רוני שפירא: הייתי רוצה לדעת, שהמתווה החדש מכסה את אותם סטודנטים, שהם שווי זכויות ומגיעה להם הזכות להשכלה גבוהה.

שרה גבעון: כאשר אני שומעת על כך שרק 30% מהמוסדות לעובדי הוראה מצליחים לעבור, אני רוצה להזכיר שהחל משנה שעברה התחילו לשלם קנסות במוסדות להכשרת עובדי הוראה על כל תלמיד שהתקבל כתלמיד חריג עם נתונים יותר נמוכים – פחות מציון 525 במבחן פסיכומטרי.

שרה גבעון: אנחנו משלמים בין 5,000 ל-10,000 שקלים על כל תלמיד כזה.

שרה גבעון: מותר לנו לקבל עד 10% חריגים, אבל אנחנו משלמים עליהם קנסות חמורים.

שרה גבעון: צריך להבין, שאנחנו במוסדות להכשרת עובדי הוראה משלמים קנסות על כל עובד כזה.

שרה גבעון: מצד אחד, עושים הרבה מאמצים כדי שהוא יעבור את המכינה, אבל אחר כך מתלבטים אם בכלל שווה להכניס אותו, כי חסרים לו אולי 10 נקודות.

שרה גבעון: מותר לנו להכניס אותו כחריג, אבל אז אנחנו משלמים קנס.

שרה גבעון: זו נקודה מאוד בעייתית.

ארז שפיוק: אני עבדתי ב"רום פרט", ואני עוסק בחינוך.

ארז שפיוק: חשוב לי להגיד, שזה עניין של מדיניות שאנחנו רואים במשרד החינוך.

ארז שפיוק: רצו לחזק את בתי הספר, לחצו על המורים להעלות את הרמה, המורים אמרו: מי שנראה כי לא יעבור את הבגרות, נדחק אותו הצידה וכך נעלה את הרמה.

ארז שפיוק: המל"ג מציע אותה מדיניות, ואליה צריכים להתייחס ולא לבירוקרטיה.

ארז שפיוק: איך נשפר את הרמה באוניברסיטה למעלה?

ארז שפיוק: נרד למטה, ומי שלא יבטיח את הרמה שאנחנו רוצים נדחק אותו.

ארז שפיוק: לזה אתם לא מתייחסים.

- כהן: זו פרשנות לא נכונה.

רמי גרטלר: אני מאגודת ניצן.

רמי גרטלר: אני רוצה לחזק את ארז.

רמי גרטלר: היתרון של המכינות האקסטרניות האלה, שהן לא מכינות קדם-אקדמאיות, הוא שאין רף כניסה.

רמי גרטלר: כל בן אדם זכאי להיכנס ולנסות.

רמי גרטלר: במכינות האקדמיות יש רף כניסה, שהרבה פעמים לא ניתן למעבר לתלמידים עם ליקויי למידה.

רמי גרטלר: בנוסף, מבחינת משרד החינוך צומצמו כל האפשרויות של מבוגרים בכלל, ובטח לליקויי למידה, להשלמת בגרויות במסגרת המדינה.

רמי גרטלר: כל התוכניות מצטמצמות, ובהרבה ערים הן נסגרו לגמרי.

דויד אגייב: אני בוגר של "רום פרט", ואני רוצה לשתף אתכם בחיים שלי.

דויד אגייב: בכיתה ח' הפסקתי ללמוד.

דויד אגייב: עלינו לארץ בשנת 1995.

דויד אגייב: באוזבקיסטן לא הובחנתי כלקוי למידה, כי בתרבות שם לא היה מקובל לעשות את זה, לא היה מקובל להגיד שהילד הוא דיסלקטי או שיש לו לקות למידה.

דויד אגייב: בכיתה ח' אחת מהמורות אמרה לי, שאני רוסי ולכן אין טעם שאני אלמד כי אני גם ככה אטאטא את הרחוב.

דויד אגייב: הקשבתי לה ויצאתי לרחוב.

דויד אגייב: היו לי הרבה תיקים במשטרה.

דויד אגייב: אני גם מכור לסמים נקי כ-12 שנים.

דויד אגייב: אחרי שהשתחררתי מהצבא, העובדת סוציאלית שיקומית מצאה לי כל מיני מסגרות כדי להשלים בגרויות.

דויד אגייב: כאשר הגעתי לשם עם האבחונים שלי, היועצות אמרו לי שזה יהיה לי קשה ואולי אצטרך לעשות קורס של טכנאי מזגנים או טכנאי מצלמות.

דויד אגייב: אני התחלתי להתנדב במסגרות עם בני נוער, והיה לי חלום להתעסק בחינוך.

דויד אגייב: רציתי לסגור מעגל ולהחזיר לחברה משהו שהיא עשתה למעני – שיקמה אותי.

דויד אגייב: עובדת סוציאלית עזרה לי להגיע לראיון ב"רום פרט", עם אותם אבחונים ועם אותו תיק העבר, שהגעתי איתם למכינות אחרות ששכנעו אותי שכדאי לי ללכת ללמוד טכנאי מזגן או טכנאי מצלמות.

דויד אגייב: תיקנתי את החוויה שלי ב"רום פרט": השלמתי את הבגרות, ויש לי כמעט בגרות מלאה.

דויד אגייב: הדבר הכי חשוב שקיבלתי שם זה תיק של אסטרטגיות ליקויי למידה.

דויד אגייב: אני עדיין אותו דוד.

דויד אגייב: אני עדיין דוד מכור נקי, אני עדיין דוד שיש לו שגיאות כתיב וקריאה, ולפעמים יש לי גם דיסלקציה בדיבור.

דויד אגייב: אני מסיים תואר ראשון בקידום נוער ומדעי החברה, והתקבלתי לתואר שני בקידום נוער בבית ברל.

דויד אגייב: התקבלתי גם לתוכנית להסבה לעובד סוציאלי במכללת אריאל.

דויד אגייב: אני נמצא במצב טוב בזכות "רום פרט".

דויד אגייב: היום אני יכול להגיד לעצמי למה אני מתאים ומה אני רוצה ללמוד.

דויד אגייב: זה אחד הדברים שקיבלתי מ"רום פרט": אני בן אדם שיכול ללמוד, ואני יכול לבחור לעצמי מקצוע.

דויד אגייב: אני עובד היום ברשות למלחמה בסמים, ולפני כן עבדתי בכל מיני מקומות מאוד מכובדים.

דויד אגייב: יש לי עוד כמה חברים שלומדים איתי חינוך.

דויד אגייב: אני עושה הרצאות על החיים שלי בהמון מכללות ובסנגוריה הציבורית, ואני פוגש חבר'ה שלמדו איתי ב"רום פרט" – חבר'ה שלא ידעו לכתוב ולקרוא, חבר'ה שהפסיקו ללמוד כי ההצלחה שלהם לא היתה טובה בבית ספר.

דויד אגייב: אני אוהב את "רום פרט", ואני מאוד מאמין במקום הזה.

דויד אגייב: בתור איש חינוך, אני לא מכיר מסגרת כמו "רום פרט".

דויד אגייב: אני לא סומך על הרבה מסגרות.

דויד אגייב: קצת קשה לי עם מסגרות של מכינות קדם אקדמאיות בתוך מקום אקדמי, בתוך אוניברסיטאות ומכללות, כי בדרך כלל אין שם מרכז לליקויי למידה, כי בדרך כלל אדם כמוני שבא משכבה נמוכה יצטרך לקחת אסטרטג לליקויי למידה, כאשר כל מפגש עולה 400-500 שקלים.

דויד אגייב: ב"רום פרט" קיבלתי קייס שיספיק לי לעוד כמה שנים, כדי שאני לא אצטרך לבזבז את הכסף שאין לי.

דויד אגייב: חוץ מאשר השלמתי את הבגרות, למדתי עוד הרבה דברים.

דויד אגייב: להיות לקויי למידה זה קשה מאוד: זה איך למלא יומן, איך לסדר יום, איך לכתוב ולקרוא, איך להכין את עצמך למבחנים, איך לעבוד.

דויד אגייב: שני ההורים שלי חולי סרטן, ולכן אני צריך לעבוד ולממן.

דויד אגייב: איך עושים את כל זה?

דויד אגייב: ב"רום פרט" קיבלתי דרכים לכך.

דויד אגייב: אני מכיר עוד כמה עשרות חבר'ה שגם קיבלו את זה.

דויד אגייב: מכינה זה טוב, אבל כאשר מכינה לא יודעת איך לאכול אותי בתור לקויי למידה, מה זה שווה?

דויד אגייב: אני כרגע לומד במכללת בית ברל, ולשמחתי יש שם מרכז לליקויי למידה טוב.

דויד אגייב: את רוב הדברים קיבלתי ב"רום פרט", שיושבים שם אנשים שיודעים להקשיב.

דויד אגייב: אנשים כמוני מגיעים עם כל מיני בעיות, ולא תמיד קל ללמוד.

דויד אגייב: לפעמים אתה מגיע עם מצב רוח למטה, כי אתה מכור או מכל מיני סיבות אחרות.

דויד אגייב: אנשים שלמדו איתי במכללה אלה אנשים, שאף אחד לא האמין שהם ילמדו.

דויד אגייב: הם למדו, ויש כאלה שאפילו עובדים בסנגוריה הציבורית.

אלכס מילר: אני רוצה לסכם את הישיבה.

אלכס מילר: אני מבקש מהמועצה להשכלה גבוהה למצוא מנגנון עבודה, שלא כל פעם נגיע לכאן עם אי ודאות לגבי עתידו של גוף כזה או אחר, בגלל הרצון שלכם בעשיית רפורמה.

אלכס מילר: כמובן, שגם אותם התלמידים הפוטנציאליים באותם הגופים מתחילים לחשוש, האם ייפתח או לא ייפתח המסלול בשנה הבאה.

אלכס מילר: היתה סוגיה דומה באריאל, ותמיד זה ברגע האחרון.

אלכס מילר: אני מבקש, לקחת את שני המוסדות מתוך 45 המוסדות, לבחון אותם באופן אקסקלוסיבי ולמצוא דרך לטפל בהם בדרך מיוחדת.

אלכס מילר: כמו ששמעתם, יש להם ייחודיות, ויש סבירות גדולה מאוד שהמוסדות להשכלה גבוהה, שכרגע מפעילים 43 מכינות, לא יכולים לתת את זה.

אלכס מילר: אם הם היו נותנים פתרונות לסוגיות האלה, התלמידים היו הולכים לשם ולא למכינות האלה.

אלכס מילר: הרי הבחירה בין מוסד אחד לבין 43 מוסדות היא בחירה ענקית.

אלכס מילר: כנראה, שהיתה איזושהי ייחודיות שגרמה להם ללכת דווקא לשם.

אלכס מילר: אין לי ספק, שבסופו של דבר תמצאו את הדרך והמוסד הזה ימשיך את עבודתו.

אלכס מילר: אם ברצונכם לטפל באחוזי כניסה, תעשו את זה מול המוסדות שיש איתם בעיות.

אלכס מילר: לדעתי, ככה תגרמו לבעיה אחרת: תהיה זליגה של התלמידים בעקבות הלחץ של האוניברסיטאות להעלות את האחוזים.

אלכס מילר: השינוי לא יהיה מהותי אלא רק מבחינת האנשים, ובסופו של דבר גם התקצוב יהיה בהתאם.

אלכס מילר: מבחינתנו, אין שום סיבה שיהיה שינוי מבחינת המעמד והמשך דרכו של "רום פרט".

אלכס מילר: גם אם אתם מעבירים אותו באופן פורמאלי ממשרד אחר למועצה להשכלה גבוהה, לא צריך להיות שום שינוי.

אלכס מילר: הם צריכים להמשיך ולפעול בדרך שהם פעלו.

אלכס מילר: כאשר תגיעו עם הניסיון שלכם והדרך שלכם למצב שתוכלו לתת מענה כמו זה שיש שם, זו תהיה כבר תחרות כמו זו שקיימת היום בכל תחום.

אלכס מילר: ברגע שלסטודנט יש אפשרות לבחור מוסד או גוף ללמוד בו, הבחירה האישית היא שלו.

אלכס מילר: אם תעשו רגולציה לדברים כאלה, אתם תפגעו בסטודנטים ולא תביאו לשום שינוי מהותי בתחום.

אלכס מילר: נמשיך לעקוב אחרי ההחלטה שלכם.

אלכס מילר: אני מבקש לבחון לעומק את הפעילות של שני המוסדות האלה, שעלולים להיפגע בעקבות ההחלטות שלכם, ולתת להם את כל המענה הדרוש כדי שהתלמידים לא ייפגעו וגם המוסד, שצבר ניסיון כל כך גדול, לא ייפגע.

אלכס מילר: לא עושים את זה בצורה של הצבעה אחת, שלאחריה המוסד נסגר.

אלכס מילר: זו לא הדרך שבה אנחנו מטפלים בגופים שיש להם ניסיון.

אלכס מילר: אם היה מדובר במוסד כושל, שחיפשתם דרך לסגור אותו, ומצאתם פרצה של להעביר את כולם למל"ג, זה משהו אחר.

אלכס מילר: לפי מה שזה נשמע, זה דווקא מוסד מצליח.

אלכס מילר: אתם כביכול יורים לעצמכם ברגל.

אלכס מילר: ברגע שיש לכם מישהו שמטפל בבעיות שהמערכת שלכם לא כל כך יודעת לתת להן מענה, אתם דווקא צריכים לבוא ולחזק אותו ולא לגרום לאי ודאות.

אלכס מילר: אנחנו מבקשים מכם לטפל בסוגיה הזו באופן אישי ולא בצורה יבשה של החלטה בהמלצות ות"ת, שאחריה כולם יצטרכו לשבור את הראש איך להתמודד איתה.

אלכס מילר: צריך לזמן אותם ולהתחשב בהם.

אלכס מילר: להתאחדות הסטודנטים יש שני נציגים במועצה להשכלה גבוהה.

רוני שפירא: אין ספק.

אלכס מילר: ברגע שהחלטה כזו מתקבלת, אתם צריכים להיות עם יד על הדופק, כי ההשלכות עלולות בסופו של דבר להיות על הקליינטים שלכם - הסטודנטים.

רוני שפירא: אין ספק.

רוני שפירא: אנחנו עם היד על הדופק.

אלכס מילר: אני מבקש מהמועצה להשכלה גבוהה: במידה ותתקבל מחר החלטה, תעבירו לוועדת החינוך דיווח על ההחלטה שאתם מקבלים בכל הנוגע למכינות קדם אקדמיות.

אלכס מילר: יושבת כאן היו"ר החדשה, שתיכנס ביום רביעי לתפקידה.

אלכס מילר: במידה והיא תמצא לנכון, תתקיים ועדת מעקב בעניין הזה.

אלכס מילר: אנחנו מבקשים לטפל בסוגיה, בשביל שלא נתכנס כאן ונדון שוב על הסוגיה.

אלכס מילר: כמו שאמרתי, אתם צריכים לשמור על יחסים טובים עם ועדת החינוך.

אלכס מילר: תודה רבה, הישיבה נעולה.